Għaddej xogħol estensiv ta’ restawr fuq mina li taqsam bejn ix-Xatt ta’ Bormla u Xatt ir-Risq fil-Birgu. Il-mina jidher li tħaffret bejn iż-żewġ gwerrer dinjin u kellha funzjonijiet strateġiċi speċjali fit-tieni gwerra dinjija. Wara snin twal abbandunata, żdingata u lok għal kull tip ta abbuż, bħalissa għaddej xogħol estensiv fuq il-mina li tgħaqqad ix-Xatt ta’ Bormla max-Xatt ir-Risq fil-Birgu b’tul ta’ madwar 200 metru li saret fi żmien il-ħakma Ingliża.. Il-Perit Wendy Jo Attard, spjegat kif għalkemm għadu qed isir studju dwar il-mina, kollox jindika li l-Ingliżi, nifdu din il-mina għal raġunijiet strateġici u ta’ difiża. Il-ħsieb huwa li l-mina, la tiġi restawrata tinfetaħ bħala attrazzjoni turistika. Fil-mina li d-daħla tagħha tinsab ftit l-isfel mil-klabb tar-regatta ta’ Bormla, għad hemm indikazzjoni li din intużat għall-provista tal-elettriku tad-diversi postijiet strateġiċi fil-Kottonera waqt il-gwerra, tant li fil-post instabu transformers u sub-station. Mill-istudji li saru sa issa jidher li l-parti fejn instabu l-cables tad-dawl sa fejn hemm it-transformers u sub-station, il-blat tqatta b’xi makkinarju. F’parti oħra, l-blat hu mqatta bl-idejn, sakemm issib bieb li jieħdok għall-Foss tal-Birgu. Ix-xogħol ta’ restawr fuq il-mina qed isir mill-Uffiċċju tal-Proġetti tar-Rijabilitazzjoni tal-Ministeru tat-Trasport u Infrastruttura, mmexxi mill-Perit Mireille Fsadni, bħala parti minn wegħda elettorali li jkunu iddentifikati postijiet taħt l-art b’potenzjal li  jiġu rijabilitati u żviluppati bħala attrazzjonijiet turistiċi.